Liselott Blixt (DF), 2021-05-20:
Mange tak.
For Dansk Folkeparti har tandplejen hos de ældre altid haft et fokus, fordi vi ved, at det kan have store helbredsmæssige konsekvenser, hvis ikke man har en ordentlig tandsundhed.
Men det mangler jo at blive opdateret.
De penge, der var sat af, var 40 mio. kr., det var 10 mio. kr. om året, og puljen randt ud sidste år.
Det, som pengene skulle bruges til, var en forbedret tandsundhed hos de svageste ældre, og det peger nemlig på, at flere og flere ældre meget gerne vil bevare deres naturlige tænder, og der er heldigvis flere, der gør det.
Samtidig lever flere og flere med kroniske sygdomme, og det kan netop resultere i funktionsevnebegrænsninger og dermed også en ringere egenomsorg, og det stiller altså nogle krav til en tandsundhed hos netop de svageste, og det var det, som de her penge gik til.
Man skulle sikre, at indsatsen gik ud på, at tandplejerne fra den kommunale omsorgstandpleje skulle have en særlig viden om tandplejen hos den særlige patientgruppe, man skulle give en generel information til ledelsen og personalet i pleje- og ældreboligerne om, hvordan man forbedrede de ældres generelle tandsundhed, og man skulle have en indsats, der gjorde, at man fik lavet en individuel mundplejeplan.
Og den her mundplejeplan blev udarbejdet, og så skulle personalet tage over og sikre, at de ældre fik ordnet deres tænder.
For det her drejer sig jo ikke kun om, at ens tænder bliver bevaret, fordi man går til en omsorgstandpleje, men det drejer sig også om, at de ældre får børstet deres tænder morgen og aften, og det er ikke alle steder det bliver gjort.
Og det her handler ikke om penge, selv om jeg kan høre, at hr. Jens Rohde mener, at det handler om penge.
Men det mener jeg ikke det gør.
Nu har jeg 20 år på bagen i forhold til at arbejde med ældre i hjemmeplejen og på plejehjem, og jeg har været rigtig mange år i kommunalbestyrelsen, også snart 20 år, så det handler ikke bare om penge.
For der sker noget, når man ikke får ordnet sine tænder.
Man tror, at det hele handler om tænderne, at det handler om, at man mister tænderne og så ikke kan spise, men det handler også om andre sygdomme, som man kan få.
Og det vil sige, at man mener, at 100 til 200 dødsfald som følge af lungebetændelse faktisk kan undgås, hvis tænderne ordnes ordentligt.
Så det her er noget, som kommunerne skal leve op til.
Man lavede jo den her ordning i henhold til sundhedslovens § 131, og man lavede så en rapport, der kom i 2016, men man var 4 år om at lave vejledninger, som så ikke implementerede det.
Altså, jeg synes da, det er en skam, at der går så mange år på et så vigtigt område for ældre, når vi faktisk har haft fokus på det og sat penge af til området.
Så grunden til, at vi fremsætter det forslag, som vi gør, og som fru Jane Heitmann læste op, er jo netop, at vi vil pålægge regeringen, at der følges op på det.
Det er også et svar på det spørgsmål, som hr. Jens Rohde stillede den tidligere ordfører, nemlig hvad forskellen er.
For ellers bliver det bare hensigtserklæringer, og jeg mener ikke, vi skal stå og bruge flere timers arbejde på hensigtserklæringer om det, der ikke bliver til noget.
For så går der lige så mange år, som der gjorde, med at få nogle retningslinjer.